AlexejDobrolubov/national_council_slovak_2010 huggingface dataset:
12. schôdza NR SR - 6.deň - B. popoludní
Dátum: 2024-04-24
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

12. Ďakujem pekne, pán predsedajúci. Pán poslanec Viskupič, ako obvykle, aj teraz ti poviem, že vystúpenie ako celok hodnotím pozitívne v tom slova zmysle, že sa snažíš prinášať riešenia do debaty a poďme debatovať a hľadať tie najlepšie riešenia. Zopár bodov, však by som ťa chcel na to upozorniť, že spomínal si video predsedu Fica, kde bol tankovať v zahraničí, no faktom však je, že v roku 2022, bol to jún, bola priemerná cena na Slovensku pohonných hmôt 1,907 eura. Čiže ten problém tu máme dlhodobo a ja súhlasím aj s tebou a myslím si, že na tom sa zhodne celá sála Národnej rady Slovenskej republiky, že tie ceny, ktoré momentálne sú, nie sú dobré a za vládnu koalíciu môžem povedať, že všemožne hľadá všetky možné riešenia k tomu, ako čo najlepšie pomôcť občanom, voličom vašim aj našim. Faktom však je, že bolo by to pre nás určite oveľa jednoduchšie, a pre pána ministra Kamenického, ak by nenašiel verejné financie v najhoršej, v najhoršej kondícii v celej Európskej únii. A tento stav bol spôsobený za bývalých vlád, veď potvrdzuje to predsa aj to, že ste z vlády odišli, pretože ste sa už nemohli pozerať na to, akým spôsobom boli verejné financie drancované, či už keď sa bavíme o covide, o nákupoch počas mimoriadneho stavu, kde ešte ani netušíme, kde tie peniaze išli. Či sa bavíme o najnovšom zistení NKÚ, ktoré konštatuje, že v roku 2022, keď Slovensko nepotrebovalo kúpiť ani jednu jedinú vakcínu na covid, tak ich nakúpili za 151 mil. eur. Čiže to sú takéto animozity, ktoré sa diali, a dnes nemôžte robiť odpočet po polroku vlády, že v akom stave sú verejné financie, keď za tri a pol roka tieto verejné financie boli do slova a do písmena zdevastované. Ďakujem pekne.
9. schôdza NR SR - 11. deň - A. dopoludnia
Dátum: 2024-02-16
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

155. Ďakujem pekne za slovo. Pán Dostál, veľmi ťažko sa reaguje na pätnásť minút, ale skúsim to. V prvom rade, prosím vás, opravte ma, ak vám krivdím, ale kolega pán Šuca vám doniesol vodu, neviem, čo ste mu tam povedali, ale stačilo povedať ďakujem. Nič iné. Čiže to len tak na okraj. A vo vašom výstupe ste sa stotožnili s návrhom poslanca, ktorý by umožnil policajtovi preskúmať rozhodnutie generálneho prokurátora. Nie? Zle hovorím? (Reakcia z pléna.) Okej, tak potom berem späť. Pán poslanec Dostál, porušovanie zákona zo strany OČTK sa týka de facto každého jedného občana na Slovensku. Vy ste sa snažili nejakým spôsobom navodiť atmosféru, že sa to týka len nejakých vybraných káuz, ktoré, samozrejme, sa vám nepáčili, ako rozhodol generálny prokurátor, ja sa chcem opýtať, že kde ste boli v podstate doteraz, kým tieto rozhodnutia medializované neprebehli, pretože táto právna úprava je tu už mnoho rokov. No a čo sa týka tých technických záležitostí vo vzťahu k pozmeňujúcemu návrhu poslanca Gašpara, ja by som povedal len toľko, že nechápem potom, prečo pani prezidentka podpísala zákon a de facto sa stotožnila s jeho obsahom. A mohla ho vrátiť a mohli sa, mohlo sa vetom prezidentky pristúpiť ku nejakým zmenám, ktoré by aj odstránili problém, o ktorom ste vy hovorili. No a na záver sme sa asi zhodli spoločne, že o vine rozhoduje len súd, nie generálny prokurátor. Ďakujem.
9. schôdza NR SR - 11. deň - A. dopoludnia
Dátum: 2024-02-16
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

151. Ďakujem pekne. V prvom rade, pán kolega, ďakujem za slušný príspevok. Chcel by som sa vás však opýtať, nakoľko mám pocit, že máte tendenciu vykresľovať osobu generálneho prokurátora ako nejakého všemožného pána, faktom však je, že o všetkých rozhodnutiach, alebo teda o rozhodnutiach podľa § 363 nerozhoduje len generálny prokurátor, rozhodujú o tom prokurátori trestného úseku na Generálnej prokuratúre. Faktom je, že generálny prokurátor ich podpisuje. V ďalšom hovoríte, že podľa vás nie je správne, že generálny prokurátor v zmysle dnešnej úpravy môže zrušiť rozhodnutie prokurátora alebo policajta, ktorým bol porušený zákon. Ako potom chcete, pán kolega, docieliť, aby súd mohol náležitým spôsobom rozhodnúť vo veci, keď v prípravnom konaní boli urobené značné chyby? A nie je ani pravdou to, že po aplikácii § 363 je tá vec v koši. Môže sa začať v konaní nanovo, odstránia sa chyby a takýmto spôsobom sa môže na súde rozhodnúť tak, aby sme neboli svedkami ospravedlnení ministerstva spravodlivosti a to, že sa budeme musieť odškodňovať osobám, ktorým boli porušené zákonné, ktorým boli porušené práva obvinených v trestných konaniach. Ďakujem.
9. schôdza NR SR - 10.deň - B. popoludní
Dátum: 2024-02-15
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

6. Ďakujem pekne, pán predseda vlády, za odpoveď. Ešte by ma zaujímal váš názor vo vzťahu k výrokom pána Šimečku staršieho a to zo stránky možno aj vašich skúseností z trestného práva aj v kontexte rozhodovacej práce aj Špecializovaného trestného súdu, rozhodovacej praxe, pardon, ŠTS, keď bolo vydaných množstvo odcudzujúcich rozhodnutí, keď boli odsúdení občania Slovenskej republiky za hanobenie povedzme menšín. Ďakujem.
9. schôdza NR SR - 6.deň - B. popoludní
Dátum: 2024-02-08
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

96. Ďakujem pekne za slovo. V prvom rade chcem z tohto miesta slovenskej verejnosti povedať, že tvrdenie, že vládna koalícia má nejakú ambíciu znížiť tresty vo vzťahu k trestným činom znásilnenia, je absolútna lož a čistý nezmysel. Pán Hlina, vo vašom prejave ste hovorili o tom, že je neprípustné skrátiť premlčaciu dobu z 20 na 10 rokov pri znásilnení. Prosím vás pekne, pán Hlina, veď sa pozrite, čo sa deje v tom svete v tej Amerike, že po 18 rokoch si nejaká žena spomenie, že bola niekým znásilnená a na základe takéhoto tvrdenia začne vydieranie, mediálny lynč a neúčelné trestné konania. Hádam mi pán Hlina nechcete tvrdiť, že 10 rokov na oznámenie trestného činu znásilnenia je málo. Veď predsa premlčacia doba začne plynúť momentom (Reakcie z pléna.). Premlčacia doba... (Reakcie z pléna. Prerušenie vystúpenia predsedajúcim.) Žiga, Peter, podpredseda NR SR Prosím vás pekne, zachovajte kľud. Glück, Richard, poslanec NR SR Premlčacia doba začína vždy plynúť momentom znásilnenia tej ženy. Tak asi o tom vie, všimne si to, keď ju niekto znásilní a môže ten trestný čin nahlásiť. Naopak, podľa nášho názoru, je takáto zmena dobrá a nevyhnutná, pretože motivuje ženy, aby takéto trestné činy boli okamžite nahlásené, aby sa mohli náležitým spôsobom vyšetriť a trestať. Pretože asi sa zhodneme na tom, že bezprostredne po spáchaní akéhokoľvek trestného činu, aj tohto, je najjednoduchšie ho objasniť, vyšetriť a potrestať čo najskôr po spáchaní takéhoto trestného činu, pretože dôkazná situácia sa vždy plynutím času oslabuje. A častokrát sa takéto trestné činy nevyšetria vôbec len a len kvôli tomu, že neboli nahlásené skôr. Ďakujem pekne. (Výkriky z pléna.)
35. schôdza NR SR - 2.deň - B. popoludní
Dátum: 2025-05-28
Poslanec: Habánik, Jozef (SMER - SD)
Druh vystúpenia: Vystúpenie v rozprave

18. Ďakujem pekne za slovo. Vážený pán predsedajúci, vážený pán minister, vážené panie poslankyne, páni poslanci, dovoľte aj mne, aby som sa vyjadril k predloženej novele zákona o Štátnom fonde rozvoja bývania. Určite táto novela prináša veľa pozitívnych prvkov, ale mne dovoľte, aby som sa venoval v rozprave len jednému z nich, a to je rozšírenie účelu podpory zo Štátneho fondu rozvoja bývania na podporu obstarania a obnovu internátov pre žiakov stredných škôl a študentov vysokých škôl. Už to tu bolo spomínané pánom poslancom Baškom, ja si to dovolím ešte trošku rozšíriť. My sme pred niekoľkými mesiacmi navštívili ako poslanci Národnej rady Slovenskej republiky pána ministra dopravy a jeho tím, kde sme predostreli túto požiadavku. Stretlo sa to s pozitívnou odozvou, následne teda bola vytvorená pracovná skupina medzirezortná, pozostávajúca aj zo zamestnancov a pracovníkov ministerstva školstva, ministerstva dopravy a ďalších zainteresovaných strán.
33. schôdza NR SR - 7.deň - B. popoludní
Dátum: 2025-04-03
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

137. Ďakujem pekne. Môžem, áno, pán predsedajúci? (Ruch v sále.) Prepáčte, môžem reagovať faktickou poznámkou na pani poslankyňu? Ďakujem pekne. Pani poslankyňa, povedali ste, že tento zákon alebo tento návrh nerieši viacero vecí. Určite sa zhodneme, že žiadny zákon ako nedokáže vyriešiť všetko. Tento návrh rieši preddavok na podiel dane z príjmu fyzických osôb mestám, obciam vo výške 100 mil. a vyšším územným celkom vo výške 50 mil. To je kľúčová vec. A tú odpoveď nehľadajte vo výbere tejto dane v roku 2025, ale hľadajte odpoveď v novele 593/2022. Ďakujem.
33. schôdza NR SR - 7.deň - B. popoludní
Dátum: 2025-04-03
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

123. Ďakujem pekne za slovo. Pán poslanec, vy ste pôsobil dlhšie obdobie v samospráve a myslím, že ste bol aj starosta obce, neviem síce, ktorej obce, ale nie je to teraz podstatné, a keďže máte skúsenosti aj s riadením samosprávy, ja sa vás chcem pýtať, že či považujete tú sumu, ktorá je tu navrhnutá v tejto právnej úprave, tých 100 mil. eur pre samosprávu obcí a miest, ako preddavok za dostatočný alebo nie. Váš odborný názor ma zaujíma, aby sme sa teda držali témy. A osobitne aj v tom kontexte, keď hovoríme, že ministerstvo financií prichádza s právnou úpravou, ktorá napĺňa dohodu s reprezentáciou samospráv, to znamená, že nie je to tento návrh zákona tu len tak, vznikol ako dohoda medzi ministerstvom financií a tými orgánmi, ktoré reprezentujú samosprávu miest, obcí aj vyšších územných celkov. Ďakujem pekne.
23. schôdza NR SR - 9.deň - A. dopoludnia
Dátum: 2024-12-06
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

64. Ďakujem pekne za slovo, ale aj za otázku, pán poslanec, pretože určite by som sa k tomuto vyjadril. Nemám na tom žiadny osobný záujem, ja mám funkčné obdobie, ktoré mi končí v máji v roku 2029 až, takže tento záujem určite nemám a keby bolo na mne, tak by som bol za návrh, aby sa absolútne zrušil počet obmedzení funkčných období rektorov a, rektorov a dekanov. A paradoxne, ten počet funkčných období mi určila novela zákona, za ktorú som nehlasoval, v roku 2022. Ďakujem.
23. schôdza NR SR - 9.deň - A. dopoludnia
Dátum: 2024-12-06
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

58. Ďakujem pekne za vaše vystúpenie, pán poslanec, ale dovolím si len tak možno ozrejmiť ešte tú jednu vec, ktorá sa týka kapitalizácie výsledkov získaných výskumom a vývojom do praxe. Tie verejné vysoké školy, ktoré majú založené centrá transferu technológií a boli aj súčasťou národného projektu centra vedecko-technických informácií a je ich asi desať, má už dnes implementované smernice a pravidlá rozdelenia úžitku získaného či už patentom, úžitkovým vzorom, alebo technológiou, ktorá vstupuje do komercionalizácie. Takže sú školy, ktoré dnes pravidlá majú a pokrývajú aj autorov týchto patentov úžitkových vzorov alebo nositeľov nových technológií. Tie, ktoré sa komercionalizujú. Čiže tie pravidlá fungujú, nehovorím, že na všetkých vysokých školách, ale máme na Slovensku vysoké školy, kde tieto pravidlá fungujú. Ďakujem.
23. schôdza NR SR - 9.deň - A. dopoludnia
Dátum: 2024-12-06
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

52. Ďakujem pekne za slovo. Dovoľte mi reagovať. Čo sa týka toho dlhodobého zámeru, tak dovolil by som upriamiť vašu pozornosť, pani poslankyňa, na odsek 4 spoločnej správy, kde sme vlastne vyhoveli aj požiadavke rady vysokých škôl a ďalších a vrátili sme do schvaľovania celý ten proces schvaľovania dlhodobého zámeru naspäť do pôsobnosti akademického senátu, tak je tá debata už bezpredmetná z môjho pohľadu. Čo sa týka toho čísla 60 a 80 pri, ako možnosť čerpať úver, pozor, čítajte to presne, to je len z prostriedkov, ktoré sú mimo dotácie zo štátneho rozpočtu, čiže len z tých prostriedkov, ktoré si verejná vysoká škola zarobí v danom, a teda resp. v predchádzajúcom kalendárnom roku s vlastnou činnosťou. Takže tam sa len mierne zvyšuje ten limit a vnímajte to aj v súvislosti s ďalším ustanovením tej spoločnej správy, kde sa rozširuje možnosť, alebo sa rozšíri možnosť pre verejné vysoké školy získať úver na rekonštrukciu internátov aj zo Štátneho fondu rozvoja bývania. Takže to je v tejto, v tejto súvislosti. Čo sa týka, správna rada aj akademický senát, keď volí členov správnej rady, nevolí ich zvnútra školy. Verejná vysoká škola musí vypísať konanie na voľbu členov správnej rady a títo prichádzajú z externého prostredia. Takže my žiadny externý prvok aj v prípade správnej rady nijakým spôsobom neoslabujeme. Ďakujem.
23. schôdza NR SR - 9.deň - A. dopoludnia
Dátum: 2024-12-06
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

44. Ďakujem pekne za slovo, vážený pán predsedajúci. Vážená pani poslankyňa, oceňujem vaše vystúpenie, aj keď z veľkej časti s ním nesúhlasím, a my sme tieto stanoviská, samozrejme, preberali či už v rámci prvého čítania na tejto schôdzi, alebo teda v pléne Národnej rady, alebo teda na samotnom výbore. Ja som aj pripravil takú pomôcku pre členov výboru, kde som určil, ktorý orgán čo podľa súčasného znenia zákona o vysokých školách schvaľuje, berie na vedomie alebo sa len vyjadruje a ako dochádza k zámene tých jednotlivých dokumentov medzi týmito orgánmi v rámci najmä verejnej vysokej školy a že je to teda dosť zložité, obtiažne a prečo sa to teda nejakým spôsobom upratuje a zjednodušuje. A určite by som nenazval odstraňovanie tých chýb alebo nedostatkov ako nejakú pohodlnosť, pretože tá aplikačná prax práve tlačí aj na zákonodarcu, aby tie veci, ktoré nefungujú, opravil, upresnil, spresnil alebo teda aby sa urobil nejaký, nejaký poriadok, aby sa ten systém riadenia a manažmentu spružnil. Musím vás trošku poopraviť v tom, že akademický senát nie je jediným orgánom na škole, v ktorom sú zastúpení študenti. Študenti nie sú zastúpení len vo vedeckej rade verejnej vysokej školy, v ďalších ostatných orgánoch aj vrátane správnej rady majú svojho zástupcu. A keď sa pozriete na to zo širšieho kontextu aj s ohľadom na zákon 269/2018 o zabezpečovaní kvality vysokoškolského vzdelávania, tak zástupcovia študentov sú vo všetkých tých radách, ktoré majú na starosti či už vnútorné systémy, akreditácie, študijné programy, všetko to, čo súvisí s implementáciou vnútorného systému zabezpečenia, zabezpečenia kvality vrátane disciplinárnych komisií, etických komisií a všetko, všetko, všetko ďalej, tak... (Prerušenie vystúpenia časomerom.)
22. schôdza NR SR - 7.deň - A. dopoludnia
Dátum: 2024-10-30
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

34. Ďakujem pekne. Vážená pani poslankyňa, pani kolegyňa zo školského výboru, s tým, s tým úvodom, ktorý ste mali, by som aj celkom súhlasil, keď ste hovorili o tom, že jednotliví členovia akademickej obce ako keby nemali dostatok informácií alebo možno sa nezaujímali v dostatočnej miere o to, čo robia akademické orgány alebo kolektívny orgán, v tomto prípade správna rada. Ale každé jedno zasadnutie či už akademického senátu alebo správnej rady je verejné a vždy je z neho zverejnený aj záznam a zápisnica. Takže členovia akademickej obce, ktorí majú skutočný záujem, majú možnosť sa ho zúčastniť alebo sa s výsledkami oboznámiť. Čo sa týka tých výberových komisií, povedali ste, že vlastne nebude tam nikto zvonka. To nie je pravda. Vytvorenie výberovej komisie sa upravuje tak, aby najmenej jeden z členov vymenovaný rektorom nebol zamestnancom príslušnej vysokej školy, čím sa zachováva externý prvok výberového konania. Zároveň vysokej škole nič nebráni tomu, aby do výberovej komisie nominovala aj vedúceho príslušného pracoviska alebo menovala viac členov z externého, z externého prostredia. Čo sa týka tých jednotlivých dlhodobých zámerov alebo rozpočtov, dohoda bola taká, že vždy to priradíme k jednému orgánu, či už rozpočet, dlhodobý zámer alebo aj iné, iné časti vnútorných predpisov, ale umožníme vysokej škole, aby si vo svojom vnútornom predpise, štatúte upravila aj možnosť, aby aj ďalšie orgány rozhodovali o týchto fundamentoch. A to je veľmi dôležité, lebo tým sa posilňuje práve tá autonómna zložka vysokej školy. Sama vysoká škola si upraví vo vnútornom predpise, ak nejaký orgán... (Prerušenie vystúpenia časomerom.)
22. schôdza NR SR - 7.deň - A. dopoludnia
Dátum: 2024-10-30
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

26. Ďakujem pekne za slovo, pán predsedajúci. Ja chcem oceniť tiež vystúpenie pani kolegyne, pani poslankyne, naozaj bolo vecné, ale dovolím si také dve krátke reakcie. Prvá, táto predložená novela ona vlastne, ako keby jej hlavným cieľom je odstrániť nedostatky, ktoré sa ukazujú v zákone o vysokých školách a vychádzajú z aplikačnej praxe. Bol na to vytvorený aj projektový tím, ktorý vlastne rozoberal aplikačnú prax a uplatnenie zákona v tom vysokoškolskom prostredí. A v tejto pracovnej skupine sme boli aj traja členovia výboru tak, aby sme mohli a videli v priamom prenose, ako sa jednotliví kľúčoví aktéri, ktorí boli zapojení do procesu prípravy tejto novely, ako k nej pristupujú, a na konci dňa sa dohodlo, že sa do tejto novely vloží to, na čom je všeobecná zhoda v tej pracovnej skupine. Za opozíciu tam bol pán podpredseda výboru Horecký v tejto pracovnej skupine. S tým, že sa bude budúci rok pripravovať úplne nový zákon o vysokých školách. Čiže cieľom tejto novely je len reagovať na nejaké nedostatky aplikačnej praxe. Čo sa týka tej poznámky ohľadom dotácie na rozvoj vysokej školy, že ju možno prideliť aj bez výberového konania, je to pravda, ale zároveň musíte čítať aj tú vetu nasledujúcu, na tento postup sa vyžaduje vyjadrenie orgánov reprezentácie vysokých škôl. To znamená Slovenská rektorská konferencia, rada vysokých škôl a Študentská rada vysokých škôl sa musia najskôr k tomuto postupu vyjadriť, a cieľom je znova odstrániť niečo z aplikačnej praxe. Mali sme tu niečo také ako povodne a podobné náležitosti a cieľom je, aby ministerstvo dokázalo doručiť pomerne rýchle... (Prerušenie vystúpenia časomerom.)
22. schôdza NR SR - 3.deň - B. popoludni
Dátum: 2024-10-24
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

109. Ďakujem pekne za slovo. Pán kolega, ja čiastočne rozumiem vašej obave, čo sa týka zmeny financovania materských škôl a presunu originálnych kompetencií pod prenesený výkon štátnej správy. Diskutovali sme o tom aj na školskom výbore pomerne dlho a chcem povedať, že práve memorandum, ktoré podpísal pán minister s miestnou samosprávou, so Združením miest a obcí Slovenska, znamená, že ministerstvo a ZMOS nie sú v nejakom vojnovom stave alebo nie sú v rozpore. Práve naopak, našli zhodu pri prechode a presune týchto kompetencií. Naviac v rozpočtovej kapitole ministerstva školstva pre budúci rok je alokovaných 54 miliónov eur, ktoré majú slúžiť na zabezpečenie zmeny financovania materských škôl aj z hľadiska teda mzdových a prevádzkových výkonov. Určite a s tým s vami súhlasím, by bolo lepšie, ak by sme dokázali jedným krokom preniesť aj tie školské kluby detí, aj jedálne alebo aj ďalšie zložky, ktoré ste menoval. Žiaľ, súvisí to s výnosom dane z príjmov fyzických osôb a prerozdelením tejto dane a ja pevne verím, že vlastne v priebehu roka alebo dvoch, keď sa zavedie a implementuje tento systém zmeny, pribudnú do toho preneseného výkonu štátnej správy aj tieto zložky, ktoré ste vy spomínal vo svojom príhovore. Ďakujem.
22. schôdza NR SR - 3.deň - B. popoludni
Dátum: 2024-10-24
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

99. Ďakujem za slovo. Pán poslanec, ďakujem za vystúpenie. Ja rovnako vnímam úlohu rodiča v procese výchovy a vzdelávania za nesmierne dôležitú a určite nie za bezvýznamnú. A hovoril si vo svojom vystúpení aj o šíriacich sa sociálno-patologických javov. Ja chcem povedať, že práve v tejto novele zákona posilňujeme úlohu štátnej školskej inšpekcie aj v tejto oblasti, takže robíme nejaké opatrenia a kroky, tak ako si ich pomenúval vo svojom vystúpení. Čo sa týka tých ďalších častí, rád by som ti dal do pozornosti ešte dva pozmeňujúce návrhy, ktoré tu odznejú či už dnes, alebo v nasledujúcej rozprave, ktoré môžu čiastočne riešiť aj tie problémy ktoré si tu naznačil vo svojom vystúpení. Ďakujem.
22. schôdza NR SR - 2.deň - B. popoludni
Dátum: 2024-10-23
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

84. Ďakujem pekne za slovo. Ja len doplním poznámku, že o predmetných zákonoch, či už sa jedná o vládne zákony, alebo poslanecké, nikdy nerokuje, alebo spravidla nerokuje len jeden výbor, ale viacero výborov a vždy je to výbor ústavnoprávny. V tomto prípade cestovného ruchu iste to bude výbor hospodársky aj výbor pre financie a rozpočet a náš, v úvodzovkách, školský výbor si splní úlohu toho gestorského, ktorý zhrnie všetky tie pripomienky, ktoré z tých ostatných výborov pôjdu. Takže vôbec nevidím nič zlé na tom, že je to zaradené pod výbor, kde je aj šport, a že to jednorezortné ministerstvo, ktoré sa volá ministerstvo športu a cestovného ruchu, bude mať aj ako výbor jeden gestorský namiesto dvoch. Ďakujem pekne.
22. schôdza NR SR - 2.deň - B. popoludni
Dátum: 2024-10-23
Poslanec: Habánik, Jozef (SMER - SD)
Druh vystúpenia: Vystúpenie

78. Ďakujem pekne. Vážený pán predsedajúci, vážené panie poslankyne, páni poslanci, dovoľte, aby som uviedol predmetnú náležitosť. Na základe zákona dňom 1. 2. 2024 bolo kreované Ministerstvo športu a cestovného ruchu Slovenskej republiky. Národná rada Slovenskej republiky na predchádzajúcej, svojej 21. schôdzi rozhodla, že Výbor Národnej rady Slovenskej republiky pre vzdelávania, vedu, mládež a šport bude plniť úlohu gestorského výboru k návrhom zákonov, ktoré predložila vláda Slovenskej republiky na prerokovanie v legislatívnom procese Národnej rady Slovenskej republiky a upravujú oblasť cestovného ruchu. Na základe toho Výbor Národnej rady Slovenskej republiky pre vzdelávanie, vedu, mládež a šport prijal uznesenie č. 46 z 15. októbra 2024, v ktorom odporučil Národnej rade Slovenskej republiky, aby rozhodla, že výbor je príslušný rokovať o všetkých otázkach patriacich do oblasti cestovného ruchu. Preto výbor predkladá Národnej rade Slovenskej republiky návrh, aby rozhodla, že názov výboru znie Výbor Národnej rady Slovenskej republiky pre vzdelávanie, vedu, mládež, šport a cestovný ruch, a tým aj vymedzila úsek jeho činnosti v oblasti cestovného ruchu podľa § 45 ods. 2 rokovacieho poriadku Národnej rady Slovenskej republiky. Tento návrh výboru je obsiahnutý v tlači 560. Pán predsedajúci, ďakujem, skončil som.
19. schôdza NR SR - 2.deň - B. popoludní
Dátum: 2024-09-11
Poslanec: Habánik, Jozef (SMER - SD)
Druh vystúpenia: Vystúpenie s faktickou poznámkou

121. Ďakujem pekne. Pani poslankyňa, naozaj ďakujem za vecné a konštruktívne vystúpenie, ale, prosím, nestrašme zbytočne sami seba ani verejnosť tým, že tu máme nejaké príliš ohrozené čerpanie zo štrukturálnych fondov Európskej únie. Nie je to pravda. Pozrite si aj posledné výstupy, ktoré sú relevantné z prostredia Európskej komisie. A čo sa týka tých samotných akreditácií, tak nie všetky inštitúcie, ktoré sú zapojené alebo môžu realizovať jednotlivé typy vzdelávaní podľa tohto zákona, musia získavať akreditáciu, bude sa uznávať či už stredné odborné školy alebo aj vysoké školy. Ony už majú svoje systémy, svoje mechanizmy zavedené, ony nepôjdu s takýmto systémom. Samozrejme tie ostatné organizácie, ktoré nepôsobia v tom procese formálneho vzdelávania, budú musieť a budú musieť byť zaradené do toho certifikačného procesu. Ďakujem.